พิซซ่าอะไร? ราคาพันล้าน
ทุกคนคงเคยกิน “พิซซ่า” แต่มีชายอยู่คนหนึ่ง ได้สั่งซื้อพิซซ่ามาทาน โดยไม่คาดคิดว่าเงินที่จ่ายไป จะงอกเงยไปได้ถึงหลักพันล้าน เรื่องราวนี้เป็นอย่างไร ลงทุนแมนจะเล่าให้ฟัง
21 มิ.ย. 2561

พิซซ่าอะไร? ราคาพันล้าน / โดย ลงทุนแมน
ทุกคนคงเคยกิน “พิซซ่า”
แต่มีชายอยู่คนหนึ่ง ได้สั่งซื้อพิซซ่ามาทาน
โดยไม่คาดคิดว่าเงินที่จ่ายไป จะงอกเงยไปได้ถึงหลักพันล้าน
เรื่องราวนี้เป็นอย่างไร ลงทุนแมนจะเล่าให้ฟัง
Laszlo Hanyecz เป็นบุคคลธรรมดาทั่วไป ทำงานเป็นโปรแกรมเมอร์ ให้กับบริษัทขายสินค้าออนไลน์แห่งหนึ่ง ในรัฐฟลอริดา
ในช่วงปี 2010 เขามีความสนใจใน Cryptocurrency ที่กำลังอยู่ในช่วงบุกเบิกเป็นอย่างมาก จึงได้ลงทุนขุด Bitcoin จนได้ครอบครองเหรียญจำนวนหนึ่ง
ขณะนั้น Bitcoin เพิ่งถือกำเนิดมาได้ไม่ถึง 2 ปี ถูกสร้างมาเพื่อเป็นสกุลเงินประเภทหนึ่ง ซึ่งจะแลกเปลี่ยนกับสินค้าที่เราต้องการได้ แต่ตอนนั้นหนึ่งเหรียญ Bitcoin มีมูลค่าไม่ถึง 1 บาท และยังไม่มีที่ใดมีระบบรองรับการใช้งาน
ผ่านมาระยะหนึ่ง นาย Hanyecz ไม่รู้ว่าจะเอาเหรียญที่มีอยู่ไปทำอะไร และมูลค่าของมันก็ไม่ได้เพิ่มขึ้น จึงเกิดความคิดว่า น่าจะลองใช้เอาไปใช้ซื้ออะไรสักอย่างดู
เมื่อวันที่ 22 พ.ค. 2010 เขาจึงได้ลองตั้งกระทู้ในเว็บบอร์ด Bitcointalk เพื่อขอซื้อพิซซ่า 2 ถาด จากใครก็ได้ ในราคา 10,000 Bitcoin
วันต่อมา มีคนชื่อ Jeremy Sturdivant สนใจทำธุรกรรมดังกล่าว เนื่องจาก 10,000 Bitcoin ขณะนั้นมีมูลค่าราว 1,300 บาท แต่พิซซ่า 2 ถาด มีราคาเพียง 800 บาท จึงได้กำไรเห็นๆ
อีกวันถัดมา Hanyecz และ Sturdivant ได้โพสต์ยืนยันว่า การแลกเปลี่ยนประสบความสำเร็จ ถือเป็นการซื้อสินค้าด้วย Bitcoin เป็นครั้งแรกของโลก
จากเหตุการณ์นี้เอง ทำให้โลกเห็นความเป็นไปได้ในการใช้ Bitcoin ในการแลกเปลี่ยนสินค้าจริงได้เป็นครั้งแรก และเป็นต้นแบบให้เกิดธุรกรรมอื่นๆ ในเวลาต่อมา
แต่ประเด็นที่น่าสนใจอยู่ที่ จากวันนั้นจนถึงวันนี้ ราคา Bitcoin พุ่งขึ้นมาหลายเท่า
ถ้าหากเขาถือ Bitcoin เหล่านั้นไว้ ปัจจุบัน จะมีมูลค่าเท่าไร?
22 พ.ค. 2010 Bitcoin 10,000 เหรียญ มีมูลค่าประมาณ 1,300 บาท
8 ปีผ่านไป..
22 พ.ค. 2018 Bitcoin 10,000 เหรียญ มีมูลค่าประมาณ 2,600,000,000 บาท
หากนาย Hanyecz ถือ Bitcoin ไว้จนถึงปัจจุบัน เขาสามารถซื้อพิซซ่าได้ 2 ล้านถาด มาเก็บไว้ทานได้นานถึง 1,826 ปี
แล้วถือว่า นี่เป็นการผิดพลาดครั้งใหญ่หรือไม่?
นาย Hanyecz ยอมรับว่า เขาคงไม่สามารถขุด Bitcoin จำนวนมากขนาดนั้น มาได้ง่ายๆ อีกแล้ว แต่เขาไม่เสียใจ เพราะสิ่งที่เขาทำ ได้แสดงให้โลกเห็นถึงศักยภาพของเงินดิจิทัลในการใช้ซื้อขายสินค้าที่จับต้องได้จริงๆ
ทุกวันนี้ตลาด Cryptocurrency มีมูลค่า 9.2 ล้านล้านบาท โดยแค่เฉพาะ Bitcoin มีมูลค่า 3.6 ล้านล้านบาท และมีหลายประเทศยอมรับให้ใช้ได้ ไม่ว่าจะเป็น อเมริกา ยุโรป ออสเตรเลีย ญี่ปุ่น และ เกาหลีใต้
ทั้งนี้ Hanyecz ก็ยังอยู่ในวงการ Bitcoin มาตลอด โดยในปี 2018 นี้ เขาก็ยังสั่งซื้อพิซซ่าจำนวน 2 ถาด อีกครั้ง แต่คราวนี้ ใช้เพียง 0.00649 เหรียญเท่านั้น
ส่วน Sturdivant นอกจากจะได้กำไรจากพิซซ่าแล้ว เขายังขาย Bitcoin ที่ได้มา ในราคาที่กำไรเป็นเท่าตัว และนำเงินดังกล่าวไปใช้ท่องเที่ยว
แต่ทั้งคู่คงเสียดายไม่น้อย เพราะหากถือเหรียญเอาไว้ มูลค่ามันอาจจะกลายเป็นพันล้าน
อย่างไรก็ตาม ไม่มีใครสามารถล่วงรู้อนาคตได้..
Bitcoin 1 เหรียญ เคยมีมูลค่าขึ้นไปสูงสุด 630,000 บาท ปัจจุบันร่วงลงมาเหลือ 215,000 บาท
บางคนอาจจะพอใจกับกำไรจำนวนหนึ่ง ที่ตัวเองได้ประเมินไว้ และต้องเสียดายที่ขายเร็วเกินไป หรือที่เรียกว่า “ขายหมู”
แต่ในขณะเดียวกัน ก็มีหลายคนที่ซื้อในราคาที่สูงเกินไป จนต้องทนขาดทุนไปเป็นเวลานาน หรือที่เรียกว่า “ติดดอย” นั่นเอง
ในโลกนี้ตราบใดที่ มนุษย์ยังมีความโลภ และ ความกลัว
เราจะได้เห็นการ ขายหมู และ ติดดอย เกิดขึ้นเสมอ
ราคา Bitcoin ที่พุ่งขึ้น และ ตกลงมาก็แสดงให้เห็นถึง ความโลภ และ ความกลัว ของมนุษย์
คำถามที่น่าคิดต่อไปก็คือ
ถ้าเรามีเงินสด กับ Bitcoin อยู่ในมือตอนนี้ และต้องจ่ายค่าพิซซ่า
เราจะจ่ายด้วยเงินสด หรือ Bitcoin..
----------------------
ไม่ต้องจ่ายเงินสด ไม่ต้องจ่าย Bitcoin กดลิงก์ด้านล่าง ติดตามได้ทันที
-แอปลงทุนแมน 
-อินสตาแกรม 
-ทวิตเตอร์ 
-ไลน์ 
-สติกเกอร์ไลน์ ลงทุนแมน 
-หนังสือลงทุนแมน เล่ม 1-3 ที่ร้านหนังสือชั้นนำทั่วประเทศ
----------------------
Reference
-
-
-
[7522].